Záhumenský, Marian, poslanec NR SR (2010-12-01):
Ďakujem pekne. Vážený pán predseda, ctené kolegyne, kolegovia, vážený pán minister, v dôvodovej správe uvádzate, že predkladaný návrh zákona, ktorým rušíte daňou zvýhodnený plynový olej, tzv. červenú naftu, je z dôvodu šetrenia alebo zníženia deficitu verejných financií, čo už v prvom čítaní som tu odôvodňoval, že tento návrh neprinesie to, čo očakávate. Šetrenie alebo škrtanie nerovná sa šetrenie, neplatí to vždy a v tomto prípade určite toto neplatí, keďže daňou zvýhodnený olej alebo červená nafta sa využíva práve v najintenzívnejších oblastiach a s výrobou, ktorá má najväčšiu pridanú hodnotu, tak práve tento sektor zasiahnete a dôjde k významnej likvidácii práve výroby v poľnohospodárstve s vysokou pridanou hodnotou. Keďže dôjde k likvidácii tejto výroby, tak príde aj k znižovaniu zamestnanosti, aj k znižovaniu spotreby, čo bude mať dopad ďalší na DPH-čku, ale aj na výber a vami navrhovaný alebo očakávaný príjem 16 až 18 mil. eur bude ďaleko menší, ako budú výpadky vo verejných financiách z titulu nezamestnanosti, to znamená z titulu zníženia dane z príjmov, odvodov do sociálnych a zdravotných poisťovní a následne aj výdavkov cez Sociálnu poisťovňu na podporu ľudí, ktorí prídu o prácu. Ja som odhadoval, že týmto opatrením, ale aj návrhom štátneho rozpočtu príde počas budúceho roku o prácu v poľnohospodárstve takmer 10-tisíc ľudí, čo bude znamenať výpadok pre verejné financie takmer 50 mil. eur. To znamená, že tento návrh nedá sa nazvať tým, čo by spôsoboval najmä v poľnohospodárstve, že by došlo k zlepšeniu a konsolidácii verejných financií, ale, naopak, bude kontraproduktívny a bude znamenať len likvidáciu jedného sektora. Kým daňovo zvýhodnený olej alebo červená nafta používaná v železničnej doprave sa bude prenášať na plecia cestujúcich a bude znamenať zdraženie dopravy a možno aj, že bude musieť štát prispieť ďalšou dotáciou na riešenie ekonomickej situácie v železniciach, tak v poľnohospodárstve dôjde k likvidácii sektoru, lebo poľnohospodári si nebudú môcť preniesť zvýšené náklady do svojich produktov, keďže Slovensko a slovenské poľnohospodárstvo je v otvorenom trhovom prostredí a potraviny z iných okolitých krajín a najmä z európskej „pätnástky“, kde sa nachádzajú poľnohospodári ďaleko v lepšom konkurenčnom prostredí z titulu vyššej podpory, či už z hľadiska priamych platieb alebo aj štátnej pomoci, tak z toho titulu nie je možné navyšovať ceny, čo sa nepremietne do zvýšenia cien pre spotrebiteľov, ale dôjde k likvidácii výroby na Slovensku. Čiže ak kolega Pelegrini nazval túto vládu vládou zdražovania a chaosu, treba jej pridať ešte prívlastok likvidácie, lebo tento návrh neznamená nič iné len likvidáciu intenzívnej výroby. Napriek tomu, že vo vašom programovom vyhlásení vlády uvádzate, že budete v prvom rade v kapitole poľnohospodárstva podporovať výrobu s vysoko pridanou hodnotou, tak práve tento návrh je proti výrobe s vysoko pridanou hodnotou, lebo najviac nafty sa spotrebováva práve vo výrobe s vysoko pridanou hodnotou. Z toho dôvodu mi dovoľte navrhnúť pozmeňujúci návrh k vládnemu návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov. 1.V predloženom návrhu zákona navrhujem vypustiť body č.4, 9, 11, 13, 14, 15, 37, 43, 44 a 46 a ponechať jednotlivé ustanovenia zákona v pôvodnom znení. Vlastne sú to body, ktoré sa týkajú červenej nafty a zachovania inštitútu červenej nafty pre poľnohospodárov, ale aj pre železničnú dopravu. Ďakujem pekne.